KIRJALLINEN KYSYMYS P-0808/00 esittäjä(t): Hans Modrow (GUE/NGL) komissiolle. Jugoslavian vastaiset pakotteet.



Virallinen lehti nro 374 E , 28/12/2000 s. 0161 - 0162



KIRJALLINEN KYSYMYS P-0808/00 esittäjä(t): Hans Modrow (GUE/NGL) komissiolle (9. maaliskuuta 2000) Aihe: Jugoslavian vastaiset pakotteet Euroopan unionin jäsenvaltiot päättivät lopettaa EU:n ja Jugoslavian tasavallan välisen lentoliikenteen kuuden kuukauden ajaksi ja laativat tässä yhteydessä luettelon sadoista Jugoslavian kansalaisista, joita koskee yleinen matkustuskielto Euroopan unioniin. Voiko komissio vastata seuraaviin kysymyksiin: - Mikä taho laati tämän mustan listan? Minkä kriteerien perusteella se laadittiin? - Kuultiinko Euroopan parlamenttia ennen luettelon laatimista? Jos ei kuultu, aiotaanko sitä kuulla jälkeenpäin? - Onko totta, että luetteloon on merkitty muun muassa pakolaisasioista vastaava ministeri, Skopjen Belgradin suurlähettiläs ja korkeita virkamiehiä talouden, kaupan ja terveydenhuollon alalta eli henkilöitä, joiden toiminta on välittömässä yhteydessä sodan seurauksien lievittämiseen ja poistamiseen? - Voiko komissio selventää, mitä se tarkoittaa ilmaisulla henkilöt, joiden toiminta vahvistaa merkittävästi Milosevicin hallintojärjestelmää? - Onko komissio tietoinen, että pakotteiden tiukentaminen heikentää myös Jugoslavian oppositioliikettä, jonka mielestä EU:n asettamat pakotteet vahvistavat Belgradin nykyistä hallintojärjestelmää? Christopher Pattenin komission puolesta antama vastaus (29. maaliskuuta 2000) Komissio haluaa muistuttaa, että neuvosto on päättänyt kriteereistä, joiden perusteella henkilöt merkitään tai poistetaan niiden henkilöiden luettelosta, joille ei myönnetä viisumia jäsenvaltioihin. Viisumikieltoa koskevat luettelot hyväksytään täytäntöönpanoa koskevalla neuvoston päätöksellä yhteisen kannan 1999/318/YUTP(1) 1 artiklan mukaisesti. Parlamenttia ei kuultu ennen kyseisen luettelon laatimista. Euroopan unionista tehdyn sopimuksen 15 artiklan nojalla kyseistä kuulemismenettelyä ei edellytetty. Luetteloon on merkitty Belgradin hallintojärjestelmään kuuluvien henkilöiden ja heidän tukijoidensa nimet. Yhteisen kannan 1 artiklan 4 kohdan mukaisesti poikkeustapauksissa voidaan myöntää poikkeuksia, jos se voi edistää Euroopan unionin elintärkeitä tavoitteita ja johtaa poliittisen ratkaisun saavuttamiseen. Komissio pitää itsestään selvänä ilmaisua, johon arvoisa parlamentin jäsen viittaa. Komissio ei jaa arvoisan parlamentin jäsenen arviota siitä, että pakotteiden tiukentaminen vahvistaa entisen Jugoslavian tasavallan hallintojärjestelmää ja heikentää Serbian oppositioliikettä. Pakotteita sovelletaan mahdollisuuksien mukaan siten, että vaikutukset kohdistuvat hallintojärjestelmään eivätkä väestöön. Esimerkiksi viisumikielto on tunnustettu tehokkaaksi pakotteeksi Belgradin hallintojärjestelmää vastaan, kun taas muita pakotteita on jo osittain poistettu (esim. lentoliikennekielto ja öljysaarto Kosovon ja Montenegron osalta) tai ne on väliaikaisesti peruutettu (esim. lentoliikennekielto Serbiassa osana laajempaa ratkaisua viisumikiellon ja taloudellisten pakotteiden vahvistamisesta). Lentoliikennekiellon peruuttaminen muun muassa oli vastaus Serbian demokraattisen oppositioliikkeen esittämiin vaatimuksiin. (1) EYVL L 123, 13.5.1999.